# תקציר

במחקר זה אני מציעה קריאה ביקורתית של ייצוגי האמהוּת בקולנוע הישראלי שנוצר בשנים 2000 עד 2020. במרכזו ניצב ייצוג קולנועי חדש – "האם הפוסט טראומטית" – ייצוג אשר קורא תיגר הן על הייצוגים ההגמונים של האם בסרטים שנוצרו בישראל לפני שנות האלפיים והן על עולם הייצוגים המיליטריסטי הרווח בקולנוע הישראלי העכשווי. ההתבוננות בקולנוע הישראלי מפרספקטיבה פמיניסטית ומבעד לנקודת המבט האופוזיציונית שהסרטים מציעים, נקודת מבטן של האמהות, מאפשרת הבנה חדשה וקריאה חתרנית של חווית החיים בישראל ובעיקר של חווית החיים של נשים ושל אמהות המתקיימת בצלו של דיכוי גזעי, אתני ומגדרי מתמשך ובמציאות של אלימות גוברת, מבית ומחוץ. לאורך העבודה נבחן הקשר המכריע שבין החוויה האימהית הפרטית ובין התפיסות החברתיות-הפטריארכליות על מנגנוניהן הדכאניים (הלאמה, הגזעה, הדרה) כקשר בעל אופי טראומטי.

בישראל, מתקופת הישוב ועד היום, נודעת לסוגיית האמהוּת חשיבות רבה. חוקרות רבות מדיסציפלינות מגוונות עסקו בשאלת מקומה של האם ובמעמדה בשיח הלאומי הישראלי. שפע יצירות הספרות, המחזות והאמנות הפלסטית, אשר במרכזן דמותה של האם מלמד שנושאים אלו מעסיקים את התודעה הציבורית. אף-על-פי-כן ובאופן מתמיה מרכזיות זו של האמהות אינה משתקפת בקולנוע הישראלי שנוצר לפני שנות האלפיים. האם אמנם נוכחת במרבית הסרטים (או לפחות מוזכרת בהקשר לחייו/ה של הגיבור/ה) אך נוכחותה בבחינת נוכחות-נפקדת. היא ניצבת ברקע, נדחקת לשוליים באופן עקבי, דמותה חד-ממדית, היא חסרת סובייקטיביות, מושתקת או חסרת קול מהותי שיש ביכולתו להשפיע על התפתחות העלילה. האם מוצגת בסרטים אלה   
כ-"פנטזמה על יבשת אבודה" בלשונה של קריסטבה (2006:227), מוגדרת לפי צרכיו של ה"אחר" (הילד או הילדה) וסיפורה נמסר לרוב מנקודת מבט חיצונית ולא בקולה. הפער בין מרכזיותה של האֵם בתרבות לבין היעדרה ממסך הקולנוע או הצגתה כדמות שולית עד לשנות האלפיים שימש כנקודת מוצא למחקר זה והוביל לטענה המרכזית והיא כי בשני העשורים האחרונים חלה תפנית דרמטית בייצוג האמהות בקולנוע הישראלי, התיעודי והעלילתי, במסגרתה האישה-האֵם הפכה מדמות דהויה ושולית, המגלמת בהכנעה את תפקידה לדמות מרכזית בעלילת הסרט ובמישמועו.

אני מוצאת כי ישנן שתי סיבות עיקריות להיווצרותו של אותו מפנה דרמטי שהוביל למבול ייחודי ולא צפוי של יצירות קולנועיות שנושאיהם רלבנטיים לסוגיית האמהות דווקא בשנות האלפיים. ראשית, עלייתו של קול אמהי משמעותי ורדיקלי שנשמע בעקבות השהות הממושכת של צה"ל ברצועת הביטחון (2000-1985) ומחיר הדמים הכבד ששילמה החברה הישראלית על שהות זו – קולן של תנועות הנשים ובראשן קולה של תנועת המחאה "ארבע אמהות" (2000-1997); שנית, פריחתו המשמעותית של הקולנוע הישראלי (בעקבות כניסתו לתוקף של חוק הקולנוע [1999], הקמתם של הערוצים המסחריים בטלוויזיה [1993], כניסתם של חברות הכבלים [1990] והלווין [1998] והתפתחותן של מסגרות הפקה שאינן נשענות על תמיכה ממוסדת) פריחה שאיפשרה גם את תחייתו המחודשת של קולנוע הנשים בישראל. דור חדש של בימאיות המצטרפות ליוצרות קולנוע ותיקות יותר ומבקשות להגדיר בסרטיהן תנאים חדשים לאפשרויות הייצוג של נשים ולדון בנושאים בוערים או בסוגיות שהודרו מסדר היום הציבורי הנוגעים לחיי נשים בישראל (יוסף, 2017) סוגיית האמהות ביניהן. לטענת יוסף (2017), באמצעות יצירת אנלוגיות מבניות מורכבות בין טראומה פרטית לטראומה לאומית ובאמצעות חשיפת אופיו המתמשך והכרוני של הדיכוי הגזעי, האתני והמגדרי בישראל מאתגרות הבימאיות החדשות את הדומיננטיות של אתוס המלחמה בתרבות הישראלית וכפועל יוצא את הקדימות שניתנה בקולנוע הישראלי לטראומה גברית (בעקבות הקרב) על פני טראומה נשית (בעקבות גזענות, אונס, גילוי עריות) (139). הקול האמהי ונקודת המבט האמהית אשר אפשרו לנשים בתחילת המאה לפרוץ את הגבולות שהוגדרו על ידי בית האב, במרחב הציבורי ועל מסך הקולנוע, שינו באופן הדרגתי את תמונת המצב שקדמה לעשורים אלה עד לפריצת דרך זו. הפרספקטיבה החדשה שאני מציעה, צומחת מנקודת מבטן של נשים, אך כוללת בתוכה גם את נקודת מבטם של מספר במאים שיצירתם עוסקת בהוויה הנשית ובחוויה האמהית מנקודת מבט החורגת מהדפוס המקובל בקולנוע הישראלי הגברי הפטריארכלי ו/או מיליטריסטי  בו האם נשארת משנית לעלילה.

במוקד המחקר ניצבות שתי שאלות מרכזיות - כיצד מוצגת האמהוּת בקולנוע הישראלי של המאה ה-21 ומה משמעותם של ייצוגיה השונים בהקשר החברתי והפוליטי הישראלי וכניגוד לשיח המיליטריסטי הרווח בקולנוע הישראלי של שנות האלפיים. כדי לענות על שאלות אלו נבחנו במחקר כחמישים סרטים שנוצרו בישראל בעשרים השנים האחרונות ואשר עוסקים הן בסוגיות הנוגעות לחוויה האמהית האוניברסלית והן בסוגיות הנוגעות בייחודיותה הלוקלית של החוויה האמהית הישראלית (וכן החוויה האמהית הפלסטינית והבדואית) המתהווה על רקע המאורעות ההיסטוריים אשר עיצבו את זהותה של מדינת ישראל. מתוך הקורפוס נותחו לעומק שבעה סרטים: *אור*(קרן ידעיה, 2004), *זרעי קיץ* (אילנה דיין וגלעד טוקטלי, 2008), *הנותנת* (הגר בן אשר,2011), *אליס* (דנה גולדברג, 2012) *חופשת לידה* (מורן איפרגן, 2013), *סופת חול* (עילית זקצר, 2016) ו-*פוקסטרוט* (שמואל מעוז, 2017) שהובילו לדיון בשלוש סוגיות המעסיקות את החברה הישראלית ונקשרות לסוגיית האמהות: שכול, שוליות מרובה (intersectionality) ואמביוולנטיות אמהית. הפרדיגמות השונות שמנסח המחקר הפמיניסטי, הפמיניזם הפוסט-קולוניאלי, השיח התאורטי של הִצְטָלְבִיוּת, שיח הטראומה והמחקר הקולנועי אודות האמהות היוו עבורי מסד תיאורטי לכינון ולפיתוח הפרספקטיבה החדשה שאפשרה ניתוח אלטרנטיבי של הקולנוע הישראלי. בחינת ייצוגי האמהוּת השונים הובילה לדיון באופנים בהם הקולנוע מתאר את השלכותיה של שגרה של אלימות על החברה הישראלית, תוך מיקוד בסוגיות שאופיין הפוסט-טראומטי הקולקטיבי בולט יותר, כגון ניכוס האמהוּת על-ידי הלאומיות, הצבאיות והדת; שאלת השכול; מיצוב הזהות האמהית בצל האלימות; וסוגיות שאופיין ככזו בולט פחות - החרטה, הדיכאון והנטישה של האם.

הפרק הראשון מתמקד בסוגיות ניכוס האמהות על-ידי הלאומיות והמיליטריזם (מנגנון ה'הלאמה') ובייצוגי האמהות השכּוּלה ומוביל לדיון באופנים בהם הקולנוע מתאר את השלכות הסכסוך הישראלי- פלסטיני והמציאות של אלימות מתמשכת על החברה הישראלית. הפרק השני מתמקד בייצוגיה הקולנועיים של אמהות הנתונה בשוליות מרובה ומתאר כיצד מערכות דיכוי ממושכות ומצטלבות של אפליה, גזענות (מנגנון ה'הגזעה') וסקסיזם הפועלות בחסות הפטריארכיה והכוח הקולוניאלי שוללות מהאמהות את עצמאותן, את סמכותן ואת חופש הבחירה שלהן באופן המשמר את שלטון האב. האמביוולנטיות האמהית אשר רוחשת מתחת לפני השטח בסרטים העוסקים בשכול ובשוליות המרובה ניצבת במרכזו של הפרק השלישי הבוחן סרטים המציגים את האמהות כחוויה שמורכבת משלל רגשות סותרים והתנגשויות פנימיות בין רצונות וצרכים דרישות וציפיות חברתיות הכרוכות לעתים בוויתורים כואבים ובייסורים נפשיים. מדיניות הפריון והאידיאולוגיה הפרו-נטליסטית המעוגנת בישראל בצווים חברתיים הגמוניים ובמנגנוני כוח אליהן כפופות הנשים מוצגת בסרטים כמנגנון מדיר (מנגנון ה'ההדרה'), לצד ההתנגדות אליה הבאה לידי ביטוי באמביוולנטיות האמהית. שלושת המבטים הללו על השכול, השוליות והאמביוולנטיות הם לפיכך במובן מסוים גם כרונולוגיים ולא רק מצטלבים או חופפים.

בחינת הסרטים באמצעות שיח הטראומה תוך דגש על ייחודיותה הלוקלית של האמהוּת הישראלית אפשרה ראשית, להכיר במנגנוני הכוח הדכאניים המופעלים על נשים בישראל של שנות האלפיים (המיליטריזם, הלאומיות, הקולוניאליזם, הגזענות, הפטריארכליות, הסקסיזם והפרו-נטליזם), על ריבויים ועל הצטלבויותיהם. שנית, להבחין כיצד מציג הקולנוע את המפגש היומיומי עם מנגנונים אלה כמפגש בעל אופי טראומטי. שלישית, להצביע על האופנים בהם מתייצבות האמהות באומץ מול מנגנונים אלו, מערערות על תוקפם ובוראות מתוכן קול חדש, זמן חדש ומרחב חלופי. תעוזתן של האמהות להיאבק על זכויותיהן וזכויות ילדיהן, לקרוא תיגר על השליטה הפטריארכלית במוסד האמהוּת ועל המיתוסים הניצבים בבסיסה של שליטה זו והזוכים חדשות לבקרים לאישוש, מוליכה את הצופים לחשיבה על תוקפו ומשמעותו של השיח ההגמוני האידיאולוגי-הלאומי-המיליטריסטי-המיזוגני בישראל.

האמהות אינה מוצגת בסרטים השונים רק כסטטוס או תפקיד, אלא כפריזמה בה מצטלבים צירי הזהות המגוונים של הנשים ומבעדה משתקפות מערכות הדיכוי השונות המופעלות עליהן. הסרטים מנסחים, כל אחד בדרכו, שפה חדשה, אופוזיציונית חתרנית. שפה הנכתבת ב"דיו לבנה", מתנגדת לשכפול קודים הגמונים פטריארכליים, מבקשת לשחרר את הנשים מכבליה של 'שפת האב' ומהאופן בו הורגלו לדמיין את עצמן כ"אחרות". הסרטים תובעים לחשוף את המציאות מנקודת מבטה של מי שנדרשה לרוב לצפות בה מהצד ולשתף פעולה ובסרטים אלה היא נדרשת להפגין אחריות וסוכנות בחברה שעיצובה נתון בידי הגבר.

המסקנות לגבי ייצוגיה המגוונים של האמהות בישראל מעלות מחדש את ייחודיותה הלוקלית ביחס לתפיסות תיאורטיות שנוצרו בקולנוע העולמי ו/או הפוסט-קולוניאלי. המצב הייחודי לחברה הישראלית ולפיכך גם לקולנוע הישראלי כחברה שהיא עדיין קולוניאלית תחת הסכסוך הישראלי-פלסטיני מעלה שאלות לגבי אופני השימוש בתיאוריה פוסט-קולוניאלית ואופני הפיענוח של המיקומים המוצלבים הנוכחים בסרטים. כהמשך לכך, שאלת התפיסה של פרו-נטליזם, ששורשיה בעבר העם היהודי מעצימה את הייחודיות של מיצוב האימהות בחברה הישראלית ולפיכך גם בקולנוע בשנות האלפיים.

נושא האמהות נוכח אמנם בשיח הציבורי, הפוליטי, החברתי והתרבותי; וכן במחקר הספרותי, הפסיכואנליטי, הפמיניסטי והקולנועי העולמי. אולם, למיטב ידיעתי, בחקר הקולנוע הישראלי שיח האמהוּת עדיין מודחק, בעיקר בהקשר של דיון בסוגיית האמהוּת במלחמה. נושא זה נרמז במחקר הקולנוע אך, לדעתי, טרם הוקדשה לו תשומת הלב הראויה. המחקר הנוכחי ביקש אם כן לשבור את ההדחקות הללו.